Diari Oficial de la Generalitat Valenciana


Sumari del DOGV 6399, del 17-11-2010 (2010/12428)

RESOLUCIÓ de 10 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia Ricardo Muñoz Suay (IVAC), per a la concessió d'ajudes a sales d'exhibició cinematogràfiques, a través de les comunitats autònomes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6399

Data del DOGV
:   17-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12010


Data del document
:   10-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 10 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia Ricardo Muñoz Suay (IVAC), per a la concessió d'ajudes a sales d'exhibició cinematogràfiques, a través de les comunitats autònomes. [2010/12683]  
L'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia Ricardo Muñoz Suay (IVAC) han subscrit, després de la tramitació prèvia reglamentària, l'1 d'octubre de 2010, el conveni de col·laboració per a la concessió d'ajudes a sales d'exhibició cinematogràfiques, a través de les comunitats autònomes.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1555/2010, i que figura com a annex d'esta resolució.  
València, 10 de novembre de 2010.- La directora general del Secretariat del Consell: M.ª Teresa Lleó Alonso.  
Conveni de col·laboració entre el Ministeri de Cultura i la Conselleria de Cultura i Esport de la Generalitat Valenciana, a través de l'Institut Valencià de l'Audiovisual Ricardo Muñoz Suay, per a la concessió d'ajudes a sales d'exhibició cinematogràfiques, a través de les comunitats autònomes.  
Madrid, 1 d'octubre de 2010  
Reunits  
Per una part, Ignasi Guardans Cambó, director general de l'Institut de la Cinematografia i de les Arts Audiovisuals (ICAA), organisme autònom adscrit al Ministeri de Cultura, que actua en nom i representació de l'Institut, segons el nomenament efectuat pel Reial Decret 751/2009, de 24 d'abril (BOE de 25 d'abril), i d'acord amb les atribucions que li conferixen les disposicions vigents.  
Per l'altra part, Nuria Cidoncha Castellote, directora de Foment i Promoció de l'Institut Valencià de l'Audiovisual i de la Cinematografia Ricardo Muñoz Suay (IVAC), que actua en nom i representació de l'Institut en virtut de la Resolució de 27 de novembre de 2009, de la consellera de Cultura i Esport, per la qual se li assigna l'exercici de les funcions de directora general, i d'acord amb la Llei de la Generalitat Valenciana 5/1998, de 18 de juny, de Creació de l'IVAC, modificada per la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, i per la Llei 12/2009, de 23 de desembre, de Mesures Fiscals, de Gestió Administrativa i Financera i d'Organització de la Generalitat.  
Exposen  
I. Que l'article 149.2 de la Constitució establix que, sense perjuí de les competències assumides per les comunitats autònomes, l'Estat considerarà el servici de la cultura com un deure i una atribució essencial i facilitarà la comunicació cultural entre les comunitats autònomes i d'acord amb estes.  
II. Que l'article 49.1.4 de la Llei Orgànica 1/2007, de 10 d'abril, de Reforma de l'Estatut de la Comunitat Valenciana, atorga a esta comunitat la competència exclusiva en matèria de cultura.  
III. Que el Ministeri de Cultura, a través de l'Institut de la Cinematografia i de les Arts Audiovisuals (ICAA), té assignades, entre d'altres funcions, el foment, la promoció i l'ordenació de les activitats cinematogràfiques i audiovisuals espanyoles en els aspectes de producció, distribució, exhibició i promoció, així com la cooperació amb les comunitats autònomes en matèria de cinematografia i arts audiovisuals, d'acord amb aquelles.  
IV. Que la Conselleria de Cultura i Esport del Govern de la Generalitat Valenciana, a través de l'Institut Valencià de l'Audiovisual i de la Cinematografia Ricardo Muñoz Suay (IVAC), té entre els seus objectius bàsics el suport al sector audiovisual valencià.   
V. Que la Llei 55/2007, de 28 de desembre, del Cinema, en l'article 29 assenyala que, amb l'objecte d'afavorir l'accés dels espectadors a la diversitat de la producció cultural, es podran establir, en col·laboració amb les comunitats autònomes i de la manera que es determine reglamentàriament, mesures de suport per a sales d'exhibició independents, segons la programació que efectuen, per a afavorir i facilitar la modernització tecnològica del sector.  
Així mateix, el Reial Decret 2062/2008, de 12 de desembre, pel qual es desplega la llei esmentada, assenyala que la col·laboració amb les comunitats autònomes per a estos fins es basarà en el principi de coresponsabilitat i que s'instrumentarà per mitjà dels convenis oportuns, on es fixaran els fons que s'han de transferir a cada comunitat autònoma, i que a les autonomies els correspondran les convocatòries, la tramitació i l'atorgament de les ajudes.  
VI. Que per a establir el criteri de repartiment de la dotació entre les distintes comunitats autònomes es tindrà en compte l'article 29 de la Llei del Cinema i l'article 19 del Reial Decret 2062/2008, de 12 de desembre, considerant que, per al present any, les quantitats que reba cada comunitat seran per a la concessió d'ajudes als titulars de sales d'exhibició independents que disposen d'un màxim de tres pantalles, independentment d'on es troben les sales. Les dites quantitats s'han de determinar de la manera següent: el pressupost assignat es dividirà entre el nombre total de les sales que hi ha a Espanya amb estes característiques i amb activitat durant l'any 2009, segons les dades que figuren en l'ICAA, i el resultat es multiplicarà pel nombre de sales d'esta classe que hi ha en cada comunitat autònoma.   
Per tot això, les parts acorden firmar el present conveni d'acord amb les següents   
Clàusules  
Primera. Objecte  
L'objecte del present conveni és canalitzar la col·laboració entre l'ICAA i l'IVAC per a establir les condicions i els compromisos aplicables a les ajudes previstes en l'article 29 de la Llei 55/2007, de 28 de desembre, del Cinema.  
Este conveni té el caràcter de bases reguladores als efectes del que disposa l'article 28.1 de la Llei 38/2003, de 17 de novembre, General de Subvencions.  
Segona. Crèdit i import  
La despesa de la subvenció esmentada s'imputa a l'aplicació 39.320.431Q.389 del pressupost de despeses de l'Institut per a l'any 2010. D'acord amb el criteri de distribució establit en l'expositiu quart d'este conveni, l'import ascendix a tres-cents cinquanta-sis mil nou-cents set euros (356.907 €).  
Tercera. Destinataris de la subvenció  
Seran destinataris de la subvenció els titulars de sales d'exhibició independents que disposen d'un màxim de tres pantalles, en dos línies d'acció:  
1 línia: Ajudes per a l'accés a còpies de pel·lícules iberoamericanes i comunitàries, amb preferència per aquelles oferides en versió original.  
2ª línia: Ajudes destinades a facilitar la modernització tecnològica, de la taquilla, i la millora dels sistemes de control i de comercialització electrònica d'entrades.   
Quarta. Col·laboració efectiva  
Atés que la col·laboració s'ha de basar en el principi de coresponsabilitat, cada comunitat autònoma haurà d'aportar per a la mateixa finalitat una quantitat equivalent, i l'import total resultant s'haurà de reflectir en les convocatòries corresponents que cada comunitat gestionarà a través dels organismes competents durant l'exercici de 2010.  
Cinquena. Forma de pagament  
Per al finançament de les actuacions subvencionades, el Ministeri de Cultura (ICAA) farà efectiu el pagament d'una sola vegada, després de la firma del conveni.  
Sisena. Forma i termini de justificació  
La justificació de la subvenció es farà per mitjà del compte justificatiu següent:  
Una memòria d'actuació, justificativa del compliment de les condicions establides en el present conveni, amb indicació de les activitats realitzades.  
Una memòria econòmica composta per la relació classificada de les despeses de les activitats dutes a terme, amb identificació del perceptor i de l'import corresponent.  
El període de justificació finalitzarà el 31 de març de 2011; este termini es podrà ampliar per l'acord de les parts, a fi que cada comunitat puga efectuar una valoració de resultats, després de rebre la justificació de l'ús de les ajudes pels beneficiaris. La pròrroga es farà mitjançant una addenda firmada per les dos parts abans que finalitze el termini indicat.  
Setena. Vigència  
El present conveni entrarà en vigor des del moment de la firma i estarà vigent fins a la justificació total de la subvenció o el reintegrament per incompliment de la justificació establida en l'apartat anterior.   
Huitena. Infraccions i sancions  
El règim d'infraccions i sancions administratives aplicables és l'establit en el títol IV de la Llei General de Subvencions.  
Novena. Règim jurídic  
El present conveni té naturalesa administrativa. Les qüestions litigioses que puguen sorgir en la interpretació, el compliment i l'eficàcia del present conveni les ha de conéixer i són competència de l'orde jurisdiccional contenciós administratiu.   
Com a prova de conformitat i a fi que conste degudament allò convingut, es firma el present document, per duplicat, en el lloc i la data indicats al principi.  
El director general de l'ICAA: Ignasi Guardans Cambó.  
La directora de l'IVAC: Nuria Cidoncha Castellote.